Diari Oficial de la Generalitat Valenciana


Sumari del DOGV 6143, del 12-11-2009 (2009/12367)

ORDRE de 4 de novembre de 2009, de la Conselleria de Governació, per la qual es desplega el Decret 60/2009, de 30 d'abril, del Consell, que regula la concessió de distincions en matèria de protecció civil de la Generalitat.
-------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/11/04/(1)/dof/vci/html**

### Dades del document

Número de DOGV
:   6143

Data del DOGV
:   12-11-2009

Secció del DOGV
:   I. DISPOSICIONS GENERALS

Número del document
:   2009/12275


Data del document
:   04-11-2009

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * distinció honorífica
    * protecció civil
    * legislació

ORDRE de 4 de novembre de 2009, de la Conselleria de Governació, per la qual es desplega el Decret 60/2009, de 30 d'abril, del Consell, que regula la concessió de distincions en matèria de protecció civil de la Generalitat. [2009/12436]
Preàmbul
La disposició final primera del Decret 60/2009, de 30 d'abril, del Consell, pel qual es regula la concessió de distincions en matèria de protecció civil de la Generalitat, autoritza el conseller competent en matèria de protecció civil per a dictar-ne les disposicions de desplegament.
ORDENE
Article 1. Iniciació
Els expedients per a la concessió de distincions a què es refereix l'article 1 del Decret, 60/2009, de 30 d'abril, del Consell, s'iniciaran mitjançant la proposta del candidat o col·lectiu per part de la corporació local, l'organisme de què depenguen, les administracions a què pertanga així com altres organitzacions que col·laboren en emergències.
Article 2. Procediment
Les propostes es realitzaran per escrit al director general competent en matèria de protecció civil i emergències, mitjançant la sol·licitud que s'adjunta en l'annex I de la present ordre.
En la proposta s'adjuntarà la documentació següent:
a) Currículum vitae de la persona, persones o col·lectiu proposat.
b) Descripció detallada del fet o els fets que es consideren mereixedors d'especial reconeixement.
c) Certificació de l'acord adoptat per la institució o entitat proponent.
d) Qualssevol altres documents que s'hagen produït en relació amb els fets mereixedors del premi, distinció o condecoració.
Article 3. Tramitació
Es nomenarà un funcionari instructor que, després de la comprovació i avaluació dels mèrits aportats i la resta de tràmits que s'hi consideren oportuns, efectuarà l'informe corresponent que remetrà a la Direcció General competent en matèria de protecció civil i emergències, en un termini no superior a tres mesos des de la recepció de la sol·licitud.
Article 4. Resolució de les concessions de medalles i guardons
Si l'informe de l'instructor és favorable, el conseller competent en matèria de protecció civil i emergències resoldrà sobre la concessió de la distinció, posant fi a la via administrativa i se'n procedirà a la publicació en el Diari Oficial de la Comunitat Valenciana.
De les propostes de resolució s'informarà la Comissió de Protecció Civil de la Comunitat Valenciana.
Article 5. Resolució de mencions públiques i felicitacions
Si l'informe de l'instructor és favorable, les mencions públiques i felicitacions les atorgarà el director general competent en matèria de protecció civil i emergències, posant fi a la via administrativa i se'n procedirà a la publicació en el Diari Oficial de la Comunitat Valenciana.
Article 6. Registre de Distincions
Es crea el Registre de Distincions de la Generalitat en matèria de Protecció Civil a càrrec de la Direcció General competent en matèria de protecció civil i gestió d'emergències, en què hauran d'inscriure's totes les distincions honorífiques atorgades.
El Registre complirà el que estableix la Llei Orgànica 15/1999, de 13 de desembre, de Protecció de dades de caràcter personal, així com amb allò que s'ha regulat en el Decret 96/1998, de 6 de juliol, del Govern Valencià, pel qual es crea el Registre de Fitxers Informatitzats de l'administració de la Generalitat.
Article 7. Lliurament
Les distincions concedides per la Generalitat en l'àmbit del Decret 60/2009, de 30 d'abril, del Consell, seran lliurades en acte públic als interessats. Junt amb la distinció s'entregarà un diploma explicatiu de la motivació per la qual s'atorga la distinció.
Article 8. Ús
Els membres distingits dels serveis d'intervenció enfront d'emergències podran portar a l'uniforme, sobre la butxaca esquerra de la peça d'uniformitat, la medalla concedida.
Article 9. Descripció
Les medalles i guardons que conformen les distincions en matèria de protecció civil de la Generalitat responen a la descripció següent:
A) Medalla al Mèrit de la Protecció Civil
- Material: or, argent o bronze.
- Forma: tindrà la forma de l'emblema de protecció civil de la Generalitat.
- Disseny: La distinció constarà d'una corona circular de diàmetre exterior de 30 mm i diàmetre interior de 20,1 mm, en la qual estarà inscrit un triangle equilàter. L'espai entre el radi interior de la corona circular i el triangle inscrit en aquesta serà buit. La corona circular portarà gravada la llegenda «Protecció Civil» en la seua part superior i «Generalitat Valenciana» a la seua part inferior. Al triangle es gravarà l'elm i l'escut de Jaume I.
B) Guardó d'Honor:
- Material: metacrilat i metall platejat.
- Forma: un marc quadrat de metacrilat en el qual s'enquadrarà al seu interior en metall, l'emblema de protecció civil de la Generalitat Valenciana.
- Disseny: el marc quadrat de metacrilat tindrà un grandària de 85x85x20 mm, al seu interior estarà engranat l'emblema de protecció civil de metall platejat amb un diàmetre total de 60 mm. L'emblema de protecció civil, com en la medalla, estarà format per una corona circular de diàmetre exterior de 60 mm i diàmetre interior de 40,3 mm, en què estarà inscrit un triangle equilàter. L'espai entre el radi interior de la corona circular i el triangle inscrit en aquesta serà buit. La corona circular portarà gravada, per ambdues cares, la llegenda «Protecció Civil» en la seua part superior i «Generalitat Valenciana» a la seua part inferior; alhora, el triangle es gravarà per ambdues cares amb l'elm i l'escut de Jaume I.
DISPOSICIÓ FINAL
Única. Entrada en vigor
La present ordre entrarà en vigor l'endemà de la publicació en el Diari Oficial de la Comunitat Valenciana.
València, 4 de novembre de 2009
El conseller de Governació,
SERAFÍN CASTELLANO GÓMEZ


Còpia Permalink ELI